বাতিল ৫০০ এবং ১০০০ টাকায় প্রায় সাড়ে সাত কোটি টাকা সম্পত্তি কর জমা পড়ল কলকাতা পুরসভার ‘কালেকশন সেন্টারে’। 
গত তিনদিনে এই পরিমাণ টাকা পুরসভার ‘কালেকশন সেন্টার’গুলিতে জমা পড়েছে। তার মধ্যে সোমবার টাকা জমা পড়ার পরিমাণ অন্যদিনগুলোকে পিছনে ফেলে দিয়েছে বলে পুরসভা সূত্রের খবর।
প্রসঙ্গত, কেন্দ্রীয় পুরভবন-সহ পুরসভার ১৯টি ‘কালেকশন সেন্টার’ রয়েছে। পুরসভা সূত্রের খবর, সেগুলিতে এদিন প্রায় তিন কোটি ৬৫ লক্ষ টাকা জমা পড়েছে। রবিবার জমা পড়া টাকার পরিমাণ ছিল এক কোটি ৬৫ লক্ষ। গত শনিবার সন্ধ্যা ৬টা পর্যন্ত পুরসভার ‘কালেকশন সেন্টার’গুলি খোলা ছিল। সেদিন জমা পড়া টাকার পরিমাণ ছিল ২ কোটি ৪০ লক্ষের মতো। পুর আধিকারিকদের একাংশ জানাচ্ছেন, জমা পড়া টাকার প্রায় ৯০ শতাংশই হল বাতিল ৫০০ এবং ১০০০ টাকার নোট।
এদিন সরকারি ছুটি হলেও পুর কর্তৃপক্ষ আগেই জানিয়ে দিয়েছিলেন, ‘কালেকশন সেন্টার’গুলি খোলা থাকবে। সেই মতোই সকাল থেকেই ভিড় জমতে শুরু করে পুরসভায়। দুপুরবেলা পর্যন্ত সবক’টি ‘কালেকশন সেন্টারে’ই ভিড় ছিল। দুপুর ৩টের পর থেকে ভিড় ক্রমশ পাতলা হতে থাকে। 
পুরসভা সূত্রের খবর, রবিবার শহরজুড়ে যেখানে প্রায় ৪০০০ নাগরিক নিজেদের সম্পত্তি কর জমা দিয়েছিলেন, সেখানে এদিন সেই সংখ্যা ৬০০০ ছাড়িয়ে যায়। বন্ধ পুরসভাও রীতিমতো সরগরম হয়ে ওঠে। পুরসভার এক পদস্থ আধিকারিকের কথায়, ‘‘অন্যদিনের তুলনায় এদিন অনেক বেশি ভিড় হয়েছিল। সকাল থেকেই ভিড়ের চাপ ছিল পুরসভায়। সব ওয়ার্ডের লোকজনই এদিন মোটামুটি সম্পত্তিকর 
জমা দিয়েছেন।’’
অবশ্য ৫০০ এবং ১০০০ টাকার নোট বাতিলের পরে নাগরিকদের কথা ভেবে ইতিমধ্যেই সম্পত্তি করে ‘রিবেট ডেটে’র সময়সীমা বাড়িয়েছেন পুর কর্তৃপক্ষ। নভেম্বরের বিভিন্ন দিনে যাঁদের সম্পত্তি কর জমা দেওয়ার কথা ছিল, তাঁদের জন্য সময়সীমা বাড়িয়ে ১ ডিসেম্বর করা হয়েছে।